અનુશાસનયુક્ત, યમ અને નિયમને પાળતું, ઉચ્ચ આધ્યાત્મિક જીવન જે જીવે છે તેનું મન સુખની શોધમાં બહાર ભટકવા જતું નથી. ઇન્દ્રિયોનાં પ્રલોભનો તેને પ્રભાવિત કરી શકતા નથી. તે તો સંયમની પગદંડી ઉપર સંવેગથી મોક્ષ તરફ પ્રયાણ કરતા રહે છે. સુખ અતીન્દ્રિય છે અને તે ઇન્દ્રિયથી અગોચર છે, એવું જેમનું જીવન વલણ છે તેવા શ્રીમદ્જીએ, ટાટાનું આશ્ચર્ય ઊપજાવે એવું વિલાયતી વસ્તુઓથી સજ્જ ઘર જોઈ, જરા પણ પ્રભાવિત થયા વિના કહી દીધું “આને કોણ ભોગવશે?”